CELEX: E2015P0025
Language: mt
Date: 2015-10-23 00:00:00
Title: Azzjoni mressqa fit-23 ta’ Ottubru 2015 mill-Awtorità ta’ Sorveljanza tal-EFTA kontra l-Iżlanda (Kawża E-25/15)

16.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 216/7
            
         Azzjoni mressqa fit-23 ta’ Ottubru 2015 mill-Awtorità ta’ Sorveljanza tal-EFTA kontra l-Iżlanda
   (Kawża E-25/15)
   (2016/C 216/04)
   Fit-23 ta’ Ottubru 2015 tressqet azzjoni quddiem il-Qorti tal-EFTA kontra l-Iżlanda mill-Awtorità ta’ Sorveljanza tal-EFTA, irrappreżentata minn Carsten Zatschler, Markus Schneider u Clémence Perrin, li jaġixxu bħala Aġenti tal-Awtorità ta’ Sorveljanza tal-EFTA, 35 Rue Belliard, 1040 Brussell, il-Belġju.
   L-Awtorità ta’ Sorveljanza tal-EFTA titlob lill-Qorti tal-EFTA biex:
   
               1.
            
            
               Tiddikjara li billi naqset milli tadotta fit-terminu preskritt il-miżuri kollha meħtieġa sabiex tirkupra mingħand il-benefiċjarji l-għajnuna mill-Istat iddikjarata inkompatibbli mal-funzjonament tal-Ftehim dwar iż-Żona Ekonomika Ewropea skont l-Artikoli 2, 3, 4 u 5 tad-Deċiżjoni tal-Awtorità ta’ Sorveljanza tal-EFTA Nru 404/14/COL tat-8 ta’ Ottubru 2014 dwar Skema ta’ Inċentiv għall-Investiment fl-Iżlanda; billi naqset milli tikkanċella, fit-terminu preskritt, kwalunkwe pagament pendenti msemmi fl-Artikolu 7 it-tielet sentenza ta’ dik id-Deċiżjoni; u billi naqset milli tipprovdi lill-Awtorità ta’ Sorveljanza tal-EFTA, fit-terminu preskritt, l-informazzjoni kollha deskritta fl-Artikolu 8 ta’ dik id-Deċiżjoni, l-Iżlanda naqset milli tissodisfa l-obbligi tagħha skont l-Artikolu 14(3) tal-Parti II tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja u l-Artikoli 6, 7 u 8 tad-Deċiżjoni Nru 404/14/COL.
            
         
               2.
            
            
               Tordna lil-Iżlanda biex tħallas l-ispejjeż.
            
         
      L-isfond legali u fattwali u l-eċċezzjonijiet miġjuba bħala sostenn:
   
   
               —
            
            
               L-Awtorità ta’ Sorveljanza tal-EFTA ssostni li l-Iżlanda naqset milli tikkonforma mal-obbligi tagħha stabbiliti fid-Deċiżjoni tal-Awtorità 404/14/COL tat-8 ta’ Ottubru 2014dwar Skema ta’ Inċentiv għal-Investiment fl-Iżlanda (“Deċiżjoni ta’ Rkupru” jew “Deċiżjoni”).
            
         
               —
            
            
               L-Awtorità ta’ Sorveljanza tal-EFTA ssostni li fid-Deċiżjoni ta’ Rkupru, l-Awtorità sabet, fost l-oħrajn, li f’ħames ftehimiet ta’ investiment li l-Iżlanda kienet ikkonkludiet ma’ kumpaniji involviet għajnuna ġdida mill-Istat li hija inkompatibbli mal-funzjonament tal-Ftehim taż-ŻEE.
            
         
               —
            
            
               L-Awtorità ta’ Sorveljanza tal-EFTA ssostni li l-Artikolu 6 tad-Deċiżjoni ta’ Rkupru jobbliga lill-Iżlanda biex tieħu l-miżuri kollha meħtieġa biex tirkupra mingħand il-benefiċjarji għajnuna mill-Istat illegali msemmija fl-Artikoli 2, 3, 4 u 5 tad-Deċiżjoni.
            
         
               —
            
            
               L-Awtorità ta’ Sorveljanza tal-EFTA ssostni li t-tielet sentenza tal-Artikolu 7 tad-Deċiżjoni ta’ Rkupru timponi obbligu fuq l-Iżlanda biex tikkanċella l-pagamenti pendenti kollha tal-għajnuna mid-data tan-notifika tad-Deċiżjoni, jiġifieri mit-8 ta’ Ottubru 2014.
            
         
               —
            
            
               L-Awtorità ta’ Sorveljanza tal-EFTA tkompli ssostni li skont l-Artikolu 8 tad-Deċiżjoni ta’ Rkupru, l-Iżlanda kienet taħt l-obbligu li tipprovdi lill-Awtorità bl-informazzjoni elenkata taħt l-Artikolu msemmi qabel id-9 ta’ Diċembru 2014.